b'\n_START_ARTICLE_\nTurun hautausmaan sankarihautojen yhteinen muistomerkki\n_START_PARAGRAPH_\nTurun hautausmaan sankarihautojen yhteinen muistomerkki on Turun hautausmaalla kes\xc3\xa4kuussa 1953 paljastettu muistomerkki. Yli sankarihauta-alueen kohoavasta kuparisesta ristist\xc3\xa4, mustasta graniittimuurista ja siihen ripustetusta naishahmoveistoksesta koostuvan monumentin suunnitteli arkkitehti Erik Bryggman ja veistoksen teki Jussi Vikainen. Yhteismuistomerkiss\xc3\xa4 on teksti \xe2\x80\x9dRakkaus ei koskaan h\xc3\xa4vi\xc3\xa4\xe2\x80\x9d suomeksi ja ruotsiksi sek\xc3\xa4 \xe2\x80\x9dPro Patria 1939\xe2\x80\x931944\xe2\x80\x9d._NEWLINE_Muistomerkki sijaitsee l\xc3\xa4hell\xc3\xa4 Bryggmanin vuosikymmen aiemmin piirt\xc3\xa4m\xc3\xa4\xc3\xa4 Yl\xc3\xb6snousemuskappelia.'